CELEX: 32021D0812(01)
Language: fi
Date: 2021-08-11 00:00:00
Title: Komission päätös, annettu 11 päivänä elokuuta 2021, muovipakkausjätettä koskevia tilastotietoja käsittelevän komission asiantuntijaryhmän perustamisesta 2021/C 324/05

12.8.2021   
               
               
                  FI
               
               
                  Euroopan unionin virallinen lehti
               
               
                  C 324/5
               
            
         KOMISSION PÄÄTÖS,
         annettu 11 päivänä elokuuta 2021,
         muovipakkausjätettä koskevia tilastotietoja käsittelevän komission asiantuntijaryhmän perustamisesta
         (2021/C 324/05)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan unionin toiminnasta tehdyn sopimuksen 338 artiklan mukaan Euroopan parlamentti ja neuvosto päättävät unionin toiminnan kannalta tarpeellisten tilastojen tuottamisen edellyttämistä toimenpiteistä.
                  
               
                     (2)
                  
                  
                     Neuvoston asetuksen (EU, Euratom) 2021/770 (1) 13 artiklan mukaan komission on perustettava virallinen asiantuntijaryhmä, joka koostuu kaikkien jäsenvaltioiden edustajista ja jonka puheenjohtajana toimii komission edustaja, neuvomaan komissiota ja ilmaisemaan näkemyksensä tuotettua muovipakkausjätettä ja kierrätettyä muovipakkausjätettä koskevien tilastotietojen vertailukelpoisuudesta, luotettavuudesta ja kattavuudesta, neuvomaan komissiota tämän valmistellessa toimenpiteitä tietojen vertailukelpoisuuden ja luotettavuuden parantamiseksi sekä antamaan vuotuiset lausunnot jäsenvaltioiden muovipakkausjätteeseen perustuvien omien varojen tarkoituksia varten toimittamien kierrättämätöntä muovipakkausjätettä koskevien tietojen asianmukaisuudesta.
                  
               
                     (3)
                  
                  
                     Sen vuoksi on tarpeen perustaa muovipakkausjätettä koskevia tilastotietoja käsittelevä asiantuntijaryhmä ja määritellä sen tehtävät, kokoonpano ja toiminta komission asiantuntijaryhmien perustamista ja toimintaa koskevien horisontaalisten sääntöjen vahvistamisesta annettua komission päätöstä C(2016) 3301 noudattaen.
                  
               
                     (4)
                  
                  
                     Muovipakkausjätettä koskevia tilastotietoja käsittelevän asiantuntijaryhmän olisi annettava joka vuosi lausunto jäsenvaltioiden vuosittain toimittamien, Euroopan unionin omien varojen järjestelmässä käytettäväksi tarkoitettujen muovipakkausjätettä koskevien tietojen asianmukaisuudesta.
                  
               
                     (5)
                  
                  
                     Muovipakkausjätettä koskevia tilastotietoja käsittelevän asiantuntijaryhmän olisi koostuttava muovipakkausjätettä koskevien tilastotietojen asiantuntijoista kaikista jäsenvaltioista.
                  
               
                     (6)
                  
                  
                     Olisi vahvistettava säännöt, joiden mukaisesti muovipakkausjätettä koskevia tilastotietoja käsittelevän asiantuntijaryhmän jäsenet saavat julkistaa tietoja.
                  
               
                     (7)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (2),
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan muovipakkausjätettä koskevia tilastotietoja käsittelevä komission asiantuntijaryhmä.
         
         
            2 artikla
            Tehtävät
            Muovipakkausjätettä koskevia tilastotietoja käsittelevän asiantuntijaryhmän tehtävät ovat seuraavat:
            
                        (a)
                     
                     
                        neuvoa komissiota ja ilmaista näkemyksensä tuotettua muovipakkausjätettä ja kierrätettyä muovipakkausjätettä koskevien tilastotietojen vertailukelpoisuudesta, luotettavuudesta ja kattavuudesta;
                     
                  
                        (b)
                     
                     
                        neuvoa komissiota tämän valmistellessa toimenpiteitä tietojen vertailukelpoisuuden ja luotettavuuden parantamiseksi;
                     
                  
                        (c)
                     
                     
                        tarkastella vuosittain asetuksen (EU, Euratom) 2021/770 5 artiklan 5 kohdan mukaisesti toimitettuja tietoja;
                     
                  
                        (d)
                     
                     
                        antaa vuotuiset lausunnot jäsenvaltioiden muovipakkausjätteeseen perustuvien omien varojen tarkoituksia varten toimittamien kierrättämätöntä muovipakkausjätettä koskevien tietojen asianmukaisuudesta;
                     
                  
                        (e)
                     
                     
                        tarkastella asetuksen (EU, Euratom) 2021/770 täytäntöönpanoon liittyviä kysymyksiä;
                     
                  
                        (f)
                     
                     
                        avustaa komissiota muovipakkausjätettä koskevien tilastotietojen yhdenmukaistamista koskevien lainsäädäntöehdotusten ja toimintapoliittisten aloitteiden valmistelussa;
                     
                  
                        (g)
                     
                     
                        avustaa komissiota asetuksen (EU, Euratom) 2021/770 nojalla annettavien täytäntöönpanosäädösten valmistelutyön varhaisessa vaiheessa ennen niiden toimittamista komitealle Euroopan parlamentin ja neuvoston asetuksen (EU) N:o 182/2011 mukaisesti;
                     
                  
                        (h)
                     
                     
                        helpottaa muovipakkausjätettä koskeviin tilastotietoihin liittyvien kokemusten ja hyvien käytäntöjen vaihtoa;
                     
                  
                        (i)
                     
                     
                        neuvoa komissiota muovipakkausjätettä koskevien tilastotietojen tarkistuskäytäntöihin liittyvissä kysymyksissä.
                     
                  
         
            3 artikla
            Kuuleminen
            Komissio voi kuulla muovipakkausjätettä koskevia tilastotietoja käsittelevää asiantuntijaryhmää mistä tahansa muovipakkausjätettä koskeviin tietoihin liittyvästä kysymyksestä.
         
         
            4 artikla
            Jäsenyys
            
               (1)   Jäseniä ovat jäsenvaltioiden viranomaiset, jotka vastaavat tietojen ilmoittamisesta Euroopan parlamentin ja neuvoston direktiivin 94/62/EY (3) 12 artiklan mukaisesti.
            
            
               (2)   Jäsenvaltioiden on nimettävä edustajansa ja varmistettava, että niiden edustajat tarjoavat korkeatasoista asiantuntemusta muovipakkausjätettä koskevien tilastotietojen laadinnan alalla.
            
         
         
            5 artikla
            Puheenjohtaja
            Muovipakkausjätettä koskevia tilastotietoja käsittelevän asiantuntijaryhmän puheenjohtajana toimii komission (Eurostat) edustaja.
         
         
            6 artikla
            Toiminta
            
               (1)   Muovipakkausjätettä koskevia tilastotietoja käsittelevä asiantuntijaryhmä toimii komission (Eurostat) pyynnöstä asiantuntijaryhmiä koskevia komission horisontaalisia sääntöjä (4), jäljempänä ”horisontaaliset säännöt”, noudattaen (5).
            
            
               (2)   Ryhmän kokoukset pidetään pääsääntöisesti komission tiloissa.
            
            
               (3)   Komissio (Eurostat) huolehtii sihteeripalveluista.
            
            
               (4)   Komission muiden osastojen virkamiehet, joita asia koskee, voivat osallistua ryhmän ja sen alaryhmien kokouksiin.
            
            
               (5)   Ryhmä voi komission (Eurostat) suostumuksella ja jäsentensä yksinkertaisella enemmistöllä päättää, että asian käsittely on julkinen.
            
            
               (6)   Esityslistan kustakin kohdasta käyty keskustelu ja muovipakkausjätettä koskevia tilastotietoja käsittelevän asiantuntijaryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               (7)   Muovipakkausjätettä koskevia tilastotietoja käsittelevä asiantuntijaryhmä antaa lausuntonsa, suosituksensa ja raporttinsa mahdollisuuksien mukaan yhteisymmärryksessä.
            
            
               (8)   Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä tai äänestämisestä pidättyneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            7 artikla
            Alaryhmät
            Komissio (Eurostat) voi perustaa alaryhmiä tarkastelemaan erityisiä kysymyksiä komission (Eurostatin) määrittelemän toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat ryhmälle. Ne lakkautetaan heti, kun ne ovat suorittaneet toimeksiantonsa.
         
         
            8 artikla
            Kutsutut asiantuntijat
            Komissio (Eurostat) voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan muovipakkausjätettä koskevia tilastotietoja käsittelevän asiantuntijaryhmän tai alaryhmien työskentelyyn tapauskohtaisesti.
         
         
            9 artikla
            Tarkkailijat
            
               (1)   Muille järjestöille tai julkisyhteisöille kuin jäsenvaltioiden viranomaisille voidaan myöntää tarkkailijan asema suoralla kutsulla horisontaalisia sääntöjä noudattaen.
            
            
               (2)   Tarkkailijan aseman saaneet järjestöt tai julkisyhteisöt nimeävät edustajansa.
            
            
               (3)   Puheenjohtaja voi sallia tarkkailijoiden ja niiden edustajien osallistua muovipakkausjätettä koskevia tilastotietoja käsittelevän asiantuntijaryhmän keskusteluihin ja antaa asiantuntija-apua. Heillä ei kuitenkaan ole äänioikeutta eivätkä he osallistu muovipakkausjätettä koskevia tilastotietoja käsittelevän asiantuntijaryhmän antamien suositusten tai ohjeiden laatimiseen.
            
         
         
            10 artikla
            Työjärjestys
            Muovipakkausjätettä koskevia tilastotietoja käsittelevä asiantuntijaryhmä vahvistaa työjärjestyksensä jäsentensä yksinkertaisella enemmistöllä komission (Eurostat) ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä noudattaen.
         
         
            11 artikla
            Salassapitovelvollisuus ja turvallisuusluokiteltujen tietojen käsittely
            
               (1)   Muovipakkausjätettä koskevia tilastotietoja käsittelevän asiantuntijaryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (6) ja (EU, Euratom) 2015/444 (7). Komissio voi toteuttaa kaikki asianmukaiset toimenpiteet, jos kyseiset tahot eivät noudata näitä velvoitteita.
            
            
               (2)   Muovipakkausjätettä koskevia tilastotietoja käsittelevän asiantuntijaryhmän jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava tilastosalaisuutta, joka vahvistetaan asetuksessa (EY) N:o 223/2009 ja erityisesti sen 20 artiklassa (Salassapidettävien tietojen suojaaminen).
            
         
         
            12 artikla
            Läpinäkyvyys
            
               (1)   Muovipakkausjätettä koskevia tilastotietoja käsittelevä asiantuntijaryhmä ja sen alaryhmät on rekisteröitävä komission asiantuntijaryhmien ja muiden vastaavanlaisten elinten rekisteriin, jäljempänä ”asiantuntijaryhmärekisteri”. Asiantuntijaryhmärekisterissä on julkaistava jäsenvaltioiden viranomaisten ja tarkkailijoiden nimet.
            
            
               (2)   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville kokousten jälkeen erityisellä verkkosivustolla, johon on linkki asiantuntijaryhmärekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Esityslista on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (8) 4 artiklassa määritellyllä tavalla.
            
         
         
            13 artikla
            Kokouskulut
            
               (1)   Muovipakkausjätettä koskevia tilastotietoja käsittelevän asiantuntijaryhmän ja sen alaryhmien toimintaan osallistuvat henkilöt eivät saa palkkiota tehtäviensä hoitamisesta.
            
            
               (2)   Komissio korvaa muovipakkausjätettä koskevia tilastotietoja käsittelevän asiantuntijaryhmän ja sen alaryhmien toimintaan osallistuvien matka- ja oleskelukulut voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
            
         
         
            Tehty Brysselissä 11 päivänä elokuuta 2021.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  Neuvoston asetus (EU, Euratom) 2021/770, annettu 30 päivänä huhtikuuta 2021, kierrättämättömään muovipakkausjätteeseen perustuvien omien varojen laskennasta, kyseisten omien varojen käyttöön asettamisessa noudatettavista menetelmistä ja menettelyistä, käteisvarojen saamiseksi toteutettavista toimenpiteistä sekä bruttokansantuloon perustuvien omien varojen tietyistä näkökohdista (EUVL L 165, 11.5.2021, s. 15).
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (3)  Euroopan parlamentin ja neuvoston direktiivi 94/62/EY, annettu 20 päivänä joulukuuta 1994, pakkauksista ja pakkausjätteistä (EYVL L 365, 31.12.1994, s. 10).
         
            (4)  Komission päätös C(2016) 3301, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.
         
            (5)  Ks. horisontaalisten sääntöjen 13 artiklan 1 kohta.
         
            (6)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (7)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (8)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tarkastus-, tutkinta- ja tilintarkastustoimia ja toimielimen päätöksentekomenettelyä.